
AUTHOR’S  FOREWORD. 


The  following  remarks  may  serve  to  explain,  if  not  to 
excuse,  the  somewhat  fantastic  setting  of  this  essay : 
where  it  was  hoped  that  a  Prosopopoeia  might  lighten 
to  some  small  degree  the  tedium  of  a  worn  and  dusty 
argument. 

After  an  attempt  to  place  the  reader  in  a  sufficiently 
vague  and  romantic  state  of  mind, 

Pan,  representing  the  Sentimentalist  view  of  Country 
Life,  makes  bold  to  deal  with  the  passing  of  the  “  Little 
People  ”  and  the  decay  of  Folk  Song.  His  sentimentality 
is  apt  to  give  a  heightened  colour  to  his  language. 

Saturnus,  the  well-read  and  well-bred  Tory,  points 
out  and  illustrates  from  Roman  History: 

{a)  The  importance  of  the  small  land -owner ; 

(b)  The  process  of  his  extinction  by  the  great  land- 
owner. 

q  i  Ceres  appears  to  raise  the  vexed  question  of  Agri- 
^  culture  v.  Pasturage,  to  whom 
\  Author  supplies  his  own  views  as  to  the  influence  of 
j  Free  Trade  on  Agriculture. 

The  well-bred  Tory  then  deprecates  the  influence  of 
/j^the  School  Board  on  rural  life  and  manners,  and  deplores 
the  facilities  given  by  travel  to  the  rural  Exodus;  but  fails 
to  see  the  vital  point  at  issue,  i.e.,  that  the  discontent  of  the 
countryman  with  old-fashioned  country  life  is  an  inevitable 
consequence  of  modern  education  and  awakening  interests. 

Pallas  appears  as  the  School  Board,  but  the  School 

Board  with  a  conscience  stimulated  by  Triptolemus,  the 
advocate  of  better  agricultural  science  and  better  technical 
educational  among  English  Farmers,  as  the  only  hope  of 
surviving  competition. 

A  solution  is  offered  in  the  shape  of  Small  Holdings, 
which  the  more  enlightened  public  sees  to  be  useless 
without  efficient  co-operation. 

Author,  after  an  attempt  to  lift  the  discussion  to  an 
ideal  Wordsworthian  plane,  derides  his  sentimentality  and 
moves  the  closure. 


RUS  VACUUM. 


Has  tibi,  Maro  dilectissime,  si  quid  forte  ‘  piis  manibus  ’ 
ac  ‘  laeta  arva  tenentibus  ’  insulsitatis  nostrae  credendum 
ad  aures  permanare,  ruris  ante  omnes  amatori  iucundissimo 
(nam  certe  di  ipsi  agrestes  et  numen  Tegeaei  patris  canenti 
adfuerunt)  ineptias  fabulosa  quadam  specie  exornatas  claudi- 
canti  calamo  iam  fas  sit  dedicare :  immo  ‘  nefas  immane 
auso  ’  precor  ignoscas,  si  sedulitatem  meam  amore  germano 
ruris  editam  partem  vel  minimam  eius  oblectamenti  tibi  spero 
effecturam,  quod  de  tuo  ardenti  pectore  plenum  numen  ex- 
spiranti  totiens  ipse  lector  exsorbui. 

Hoc  enim  initium  tarn  audacis  instituti,  hunc  mali  fontem 
atque  originem  confitebor.  Gustantem  forte,  quod  saepius 
accidit,  divinum  illud  carmen  tuum  ac  quasi  ruris  antiqui 
cycneam  vocem  nescio  quo  modo  ita  subiit  ingens  desiderium 
atque  amoenitatis  iam  praeteritae  inanis  recordatio,  ut  vix 
indignanti  sufficeret  animus.  Turn  vero  ex  societate  ami- 
corum,  qua  nihil  alias  iucundius,  ultro  elapsus  erupi  domo, 
et  mox  per  iuga  perque  valles  furiata  ferebar  mente  atque 
iratis  effusus  querimoniis.  Dies  umida  caligine  obvolutus 
quasi  adaequatam  meae  tristitiae  effigiem  expressit ;  namque 
hiemps  non  acri  coruscans  pruina  sed  tepidis  vaporibus  in 
dies  molestius  insurgens  amoenitates  vallium  obfuscabat,  alti- 
tudines  montium  rettundebat,  nihil  nisi  triste  ac  demissum 
pererranti  ostentabat ;  nam  silebant  avium  concentus,  nulloque 
ventorum  spiritu  hilaratae  cadebant  in  clivos  collectae  nubes 
et  spisso  aere  per  arbusta  fruticesque  inroratos  umidae  cir- 
cumstabant.  At  tandem  excussa  rabie  ignarus  viae  constiti 
(fallebat  enim  ignota  locorum  species)  qua  convallis  angusta 
sub  montem  penitus  intorta  spem  nullam  exitus,  quoad  rimanti 

per  tenebras  illucescebat,  visa  praebere,  sed  contra  horrenda 
loci  natura  et  rupes  per  dumos  atque  imminentia  clivorum 
latera  disiectae  vix  enarrandam  exitii  iam  praesentis  formi- 
dinem  intentabant.  At  ecce  subito,  dum  oculis  passim 
intuentibus  ac  trepidanti  corde  nemorum  insidias  atque 
inhospitales  montium  perlustro  recessus,  qua  caeruleis  iuxta 
ilex  grandaeva  tenebris  inhorruit,  leviter  gementis  murmur 
arrectas  aures  personabat,  sonitu  demisso  quidem,  sed  mira 
quadam  dulcedine  animos  delectanti ;  quod  insecuta  est  vox 
fistulae  ferales  modos  in  fletu'm  aegre  trahentis  atque  interdum 
ex  imo  canentis  pectore  miserandi  singultus.  Et  cum  voce 
vestigia  pariter  intorquenti  extrudit  Pan  caput  (agnosco  enim) 
e  latebris  muscosae  rupis  limis  oculis  intuens,  mox  vultu  in 
maestam  risus  speciem  intorto  ocins  evanuit,  ita  famen  ut 
insequenti  viam  aperiret.  At  ipse  inhians  deo  praeceps 
intendo  cursum  et  fugientem  per  angustias  semitae  sub 
ingentes  utrinque  scopulos  multiplici  anfractu  sese  insinuantis 
consecutus,  tandem  in  aditu  immanis  antri  remorantem 
excipio.  Et  statim,  ut  supra  dixi,  agnosco  deum  quamvis 
indigno  habitu  ac  squalore  foedo  horrentem,  cui  frontem 
cornigeram  et  pectus  hircosum  et  pedes  caprinos  et  calamos 
de  collo  pendentes  totiens  poetae  tradidere.  At  vero  idem 
‘hei  mihi !  qualis  erat,  quantum  mutatus  ab  illo’  patre 
agrestium  benigno ;  ecce  enim  os  honestum  diuturni  luctus 
deformaverant,  barbam  impexam  situque  rigentem  capillosque 
marcidis  coronis  innexos  antiquus  decor  iam  diu  deseruerat, 
confecti  macie  vultus  numen  iam  incultum  ritusque  praeter- 
missos  claro  indicio  prodebant.  Neque  ideo  minus  equidem 
insita  pietate  adductus  ante  pedes  prosternor,  atque  inter 
lacrimas  visu  tarn  miserabili  obortas  sic  aegre  compellabam  ; 
“Quae  te,  pater  dilectissime,  tantae  istae  miseriae  obsederunt  ? 
Quis  tibi  eximios  honores  tuos  modo  tarn  infando  detraxit, 
amoenitates  ruris  lucosque  iucundo  ritu  celebratos  denegavit, 
in  solitudines  denique  locorum  tarn  horrendas  agitatum  ultro 
depulit  ?  ” 

Turn  ille  senior,  cum  genibus  obnixum  caput  sustu- 
lisset‘(nam  volutatus  humi  per  pulverem  ac  putidae  frondis 
stramenta  procumbebat  speluncamque  canoro  gemitu  iterum 

personabat)  per  grandia  vocem  ducens  suspiria  querelas 
incipit. 

“  Non  unius,  o  mortalium  quisquis  hue  delapsus  aecessisti, 
non  unius,  inquam,  hominis  deive  iniquitate  compulsus  in  has 
deveni  aerumnas,  sed  contra  totius  gentis  incuria  et  propriae 
ruris  virtutes  omissae  morumque  in  peius  effusa  consuetudo 
profugum  paulatim  exturbabant. 

‘  O  fortunati  nimium,  sua  si  bona  norint 
Agricolae.’ 

Hoc  enim  caput  et  principium  accusationis  nostrae  profera- 
mus,  quo  nihil  unquam  ex  illo  divino  ore  verius  cecidit ;  itaque 
Maroniani  fontis  quasi  sanctis  laticibus  adspersi,  aditum  tam 
luctuosi  sermonis  fausto  omine  ingrediamur.”  Turn  vero  in- 
crescenti  dolore  atque  ira  exarsit  deo  animus,  et  in  lacrimabiles 
effusus  modos  soluto  magis  ore  decantabat : 

“  Periit,  periit  divini  decor  ruris  et  colonorum  quae  fuit 
amabilis  ilia  consuetudo,  neque  ingruenti  morbo  patriae  nostrae 
quisquam  adhuc  repperit  remedium.  Periit  fides  antiqua 
nostrorum  simplex  et  maioribus  instituta  relligio,  quam  iam 
Minerva  stimulos  adhibente  dediscunt  iuvenes ;  nec  iam  nos 
longaevum  ruris  genus  di  deaeque  omnes  fontium,  nemorum, 
lucorum,  fluviorum  assidui  custodes  proprio  ritu  celebramur, 
sed  ipsi  Silvano  patri  Faunisque  Nympharumque  turbae  et 
Satyrorum  sequaci  choro  iampridem  cuique  honor  omnis 
decessit  quo  quondam  enitebant :  immo  gens  perdocta  scilicet  et 
in  omni  sollertia  scholarum  exercita,  minutorum  numinum 
obsaeptam  olim  tanta  formidine  multitudinem,  quae  vel  nomi- 
nasse  impium  haberetur,  conspexisse  mortalium  oculis  exitiosum 
(et  me  certe  tam  miseri  casus  exemplar  habeas,  cuius  florentis 
nemo  adspexit  frontem,  quin  repentina  morte  percussus  con- 
cideret,  iam  numen  defluens  et  caducum  facile  tui  patiuntur 
oculi) — nos  omnes,  inquam,  aut  oblivione  oppressos  neglegunt, 
aut  in  apertum  (nefas)  risum  ac  fabulam  verterunt.” 

Hactenus  iam  progressus  senior,  quem  effrenatus  sermo 
aliquantulum  recreabat,  lacrimis  adeo  efFusius  indulsit,  ut 
equidem  causam  doloris  altius  latentem  suspicatus,  “  Quo 
tandem,  pater  optime,”  rogarem,  “fletus  haec  tam  vehemens 
renovatio  ?  ”  Et  ille  contra  semifractos  calamos  per  collum 

suspensos  digitis  tremulis  attrectans  “  haec,”  inquit,  “  mysteria 
divinae  artis,  haec  sonitus  melliflui  incunabula,  hos  per  meum 
ingenium  exquisitos  harundinum  concentus,  iam  vetustate 
illisos  et  longo  situ  obsaeptos  ipse  praestantissimus  fistulator 
vix  tenui  susurru  valeo  perflare.  Neque  enim  solum  dis  aliis 
agrestibus  periit  sua  cuiusque  observantia,  sed  etiam  choreae 
ludique  et  iamdudum  obsolescunt  cantica,  quae  ipse  ego  oblec- 
tamenti  causa  agrestibus  inveni.  Antea  enim  gaudebant 
rustici,  dum  per  frugiferos  campos  herbososve  colles  pastorum 
cultorumque  varii  labores  exercentur,  latentem  me  silvis  aut 
Faunos  per  valles  opacas  ducentes  choros  saepius  excipere, 
numerisque  numen  sincerum  ruris  spirantibus  imbuti  necnon 
motu  decoro  innoxiisque  lasciviis  hilarati,  carmina  inde  ex 
insito  populi  ingenio  oriunda  atque  agresti  arte  pulchrius  quo- 
tannis  exornata  ad  dulcedinem  tarn  miram  perduxerant,  ut 
totus  ab  ore  cantantis  auditor  vel  elegantissimus  penderet.  At 
nunc  aetas  in  peius  delapsa  moribus  tarn  iucunda  simplicitate 
institutis  prorsus  inludit ;  neque  enim,  si  in  tabernas  caupon- 
asque  rusticas  sub  noctem  deveneris,  tale  quicquam  arrectas 
captabit  aures,  sed  potius  foedissimae  ex  Subura  vel  theatro 
cantilenae,  quas  a  faece  urbanae  plebis  decantatas  tandem  in 
agros  eripuit  bubulcus  noster,  scilicet  ut  verborum  insidiis  vel 
ad  mollitiem  flebilem  vel  ad  iocositatem  obscaenam  adcommo- 
datis  (modos  enim  ipsos  omni  venustate  abhorrentes  libenter 
praetereo)  sociorum  inhiantium  lacrimas  vel  risus  vicissim 
extorqueat.  Et  iuvenibus  quidem  in  quos  novis  urbium 
inlecebris  inretitos  modestae  voluptatis  inrepsit  fastidium, 
aliquatenus  ob  ignorantiam  parcendum  censeo  ;  seniores 
autem  nonne  multo  severius  increpandum,  quos  recessu  camini 
et  geniali  foco  latentes  iam  pudet  patrios  cantus  circumstanti- 
bus  obicere  obiurgatosque  in  honestiora  studia  adducere,  nisi 
forte  advena  nescioquis,  antiquitatis  acerrimus  investigator, 
Baccho  tarn  abundanti  sensus  hebetarit,  ut  voce  balbutienti 
per  ructatus  teterrimos  tandem  mixtisque  sordibus  divinum 
aliquod  ebrioso  pectore  carmen  dedecoret?” 

Has  iam  graves  querimonias  senili  voce  incendentem  in 
tarn  argutos  clamores  ira  sustulerat  ut  speluncae  concava 
verberibus  linguae  utrinque  resonarent ;  qui  simul  ac  defessus 


conlapsisque  membris  conciderat,  subito  ex  antri  penetralibus 
quae  spissis  tenebris  involuta  nondum  numinis  sancti  circum- 
fusus  fulgor  retexerat  (manebat  enim  deo  quamvis  aliquantulum 
imminutus  ambrosius  oris  decor,  quern  pii  vates  insigne  numi- 
num  tradiderunt)  somno  inerti  experrectum  os  venerabile 
Saturni  paulatim  sese  extulit.  Ille  avolsis  frondibus,  quae 
dormitanti  tegmen  praebuerant  indignum,  oculisque  semisom- 
nis  pugno  attritis  vix  audita  secum  mussitabat  causasque 
strepitus  insoliti  excussique  soporis  morosus  flagitabat.  Et 
mox  culpa  consortis  dei  patefacta  leviter  adridens,  “  De  isto,” 
inquit,  “  ne  te  sollicitaveris :  immo  ad  talem  dementiam  nullo 
modo  erigendus,  at  contra  omni  acerbitate  velim  comprimas. 
Me  scilicet  senem  iam  delirum  ac  vix  sui  potentem  non  semel 
expertum  alios  fas  admonere.  Iste  enim,  dum  suis  suorumque 
canticis  choris  cultui  praetermissis  totus  impendet,  causas  tam 
tristis  agrestium  veterni  nunquam  altius  respexit,  sed  potius 
graviter  ingemendo  putat  gravi  morbo  succurrendum.  At  ego 
Saturnus  et  Ceres  filia  qui  mala  multo  maiora  sumus  perpessi, 
nudatos  undique  cultoribus  agros,  iuventutem  in  urbes 
corruentem,  robur  totius  gentis  Britanniae  pravis  moribus 
infractum,  haec  ego  inquam  non  flebili  modulatus  avena,  sed 
diuturna  cogitatione,  quoad  potui,  adsecutus,  originem  tantae 
calamitatis  et  ruris  vacui  studebam  aperire.  Quin  tibi,  si 
vacabis,  rem  paulo  altius  repetitam  libenter  expediam,  nec 
non  spem  aliquam  melioris  aevi,  id  quod  istius  adsiduae 
commiserationes  numquam  adpetebant,  non  omnino  periisse 
ostendam.” 

Ego  vero  tanta  comitate  et  urbanitate  ruricolae  dei  supra 
modum  delectatus  (neque  enim  ille,  ut  alter,  foedo  habitu,  sed 
comptis  crinibus  alacrique  vultu  honestam  quidem  pauper- 
tatem  magis  quam  egentem  redolebat)  sermoni  proposito 
avidus  adsentior.  Ille  extemplo,  cum  patris  Arcadii  leviter 
per  iocos  haud  ineptos  increpati  anirnos  sedasset,  recubanti 
recubans  tranquilla  voce  hoc  initium  loquendi  fecit. 

“Ex  omnibus,  ut  opinor,  quae  auctore  Hesiodo  prava  poe- 
tarum  ingenia  de  superis  finxerunt,  nullum  exitiosius  fuit 
mendacium  quam  istud  de  aureo  Saturni  saeculo  totiens  de- 
cantatum  :  quod  certe  tot  recentiorum  saecula  ita  fefellit,  ut 

neminem  unquam  ad  honestioris  vitae  desiderium  erigat, 
plurimos  contra  odio  praesentis  sortis  afficiat  atque  ad 
ignaviam  desidiamque  pronos  detorqueat.  Sane  Maronem 
nostrum,  quamvis  iuvenili  quadam  insipientia  fabulae  tam 
absurdae  sit  visus  adsentiri,  ita  prorsus  paenituit  ut  mox  in 
Georgicis  nihil  nisi  duro  labore  mortalibus  partum  iterum 
iterumque  contendat.  Nonne  enim  illud  praeclarum 

‘  Labor  omnia  vicit 

Improbus,  et  duris  urgens  in  rebus  egestas  ’ 
in  mentem  venit  ?  Me  certe  mendacio  tam  inconsulto  semper 
reluctantem  obtestati  foedissime  poetae  tractabant :  hoc  enim 
certe  pro  certo  habeo,  qui  mihi  honores  maxime  tribuant 
egregios,  eos  laborum  se  patientissimos  durisque  rebus  aptis- 
simos  semper  praestare. 

Tu  tamen  ne  me  idcirco  credideris  voluptatem  omnino 
agrestium  vitae  denegare  ;  sed  potius  ad  hoc  rem  totam 
spectare  arbitrandum,  omni  officio  ac  labori  vitae  humanae, 
si  quis  diligentius  incubuerit,  suam  propriam  voluptatem 
natura  esse  insitam,  id  quod  Vergilius  per  carmina  ruris 
omnes  spirantia  delicias  praeclare  expressit ;  sin  aliquo  casu 
(at  causas  uberius  consilium  est  exponere)  labores  defecerit 
sua  cuique  dignitas,  fucatas  turn  vero  voluptates  nescio  quo 
modo  extrinsecus  esse  conquirendas,  quas  antea  labor  ipse 
sinceras  ministraret ;  atque  hoc  idem  iam  nostris  accidisse, 
quod  de  antiquis  Maro  quereretur ;  quia  enim  ‘  non  ullus 
aratro  dignus  honos,’  idcirco  ‘  squalent  abductis  arva  co- 
lonis ;  ’  quos  nuper  urbium  tam  vesana  invasit  cupido,  ut 
simplex  agrestium  vita  in  ludibrium  vertatur. 

At  causae,  ut  supra  dixi,  varie  repetendae,  varieque  a 
diversis  proferuntur.  Romae  enim  quae  post  Gracchana 
tempora  optimus  quisque  civis  valde  deflebat,  ad  diuturna 
bella  dicionemque  orbis  terrarum  nuper  occupatam  plerique 
referebant ;  contra  eadem  apud  vos  pax  per  longam  annorum 
seriem  producta  ob  artes  et  fabriles  operas  mirando  modo 
profectas  attulit.  Romani  enim,  dum  in  exteras  nationes 
imperio  adiectas  prudentia  dementia  benignitate  plerumque 
utuntur,  colonos  robur  ac  florem  suae  gentis  tristissimo  casu 
obrutos  tam  diu  neglegunt,  ut  plerisque  qui  reipublicae  vul- 

neribus  mederi  conantur  spes  nulla  nisi  in  novis  rebus  sita 
esse  videatur.  Hoc  enim  verissimum  conquestus  vir  summa 
pietate  atque  amore  patriae  praeclarus  Tib.  Gracchus  cir- 
cumstantium  animos  vehementur  commovebat,  feris  quidem 
Italiam  incolentibus  latibula  cuique  sua  ac  cubilia  ac  respectus 
exstare,  viris  ipsis  qui  pro  patria  sanguinem  profudissent  nihil 
nisi  caelum  ac  lucem  diei  superesse,  dum  cum  coniugibus 
liberisque  exsules  patriisque  finibus  exterminati  Italiam  totam 
inopes  pererrant.  Quid  enim  his  iam  illud  prodesse  a 
ducibus  totiens  decantatum,  ‘  pro  sepulchris  Laribusque 
patriis  dimicandum,’  quibus  neque  ara  nec  tumulus  usquam 
relictus,  at  contra  suo  sanguine  suis  laboribus  alienas  divitias 
luxusque  alienos  ita  comparassent,  ut  dominorum  totius  orbis 
terrarum  nomen  saltern  inane  acceperint,  ne  unius  quidem 
glaebae  re  ipsa  teneant  possessionem.* 

Hoc  enim  ut  opinor  vir  ceteroqui  praeceps  consilii  et  viae 
salutis,  ut  fors  traxit,  infelicissimus  inventor  fontem  atque 
innatum  mali  caput  haud  incerto  indicio  prodebat,  spem 
praecipuam  laeti  ruris  et  felicitatis  agrestium  possessione  sola 
inniti :  solus  enim  possessor  atque  agri  dominator  plenam 
illam  ex  labore  capit  voluptatem,  cuius  agricolae  nostro  opus 
esse  supra  memoravimus,  quo  magis  lenociniis  istis  urbium  et 
spei  maioris  lucri  adversatus  studiosior  telluris  suae  in  dies 
amator  fiat,  et  quasi  imis  radicibus  penitus  inhaereat :  hinc 
enim  quanta  populo  accedat  vis  ac  robur  fabula  ilia  Antaei 
terrae  subolis  non  ineptum,  si  memineris,  exemplar  dederit. 
Sed  mercenario  plerumque  deest  ille  terrae  gratuitus  amor, 
manet  sola  quotidiana  quaestus  exspectatio :  plerisque  prae- 
terea  insito  libertatis  studio  alienae  dominationis  increscit 
fastidium.  Haud  aliter  Romanos  quidem,  ut  opinor,  in  in- 
felicissimos  casus  mos  exitiabilis  servitutis  paulatim  protrahe- 
bat.  Colonorum  adsidua  militia  pars  pugnando  occubuerat, 
pars  laboribus  defessa  pristinas  vires  amiserat,  ceteri  iam 
soliti  spoliis  castrensibus  ac  facili  praeda  locupletari  duros 
agrorum  fructus  exiguosque  Penates  spernebant,  aut  novas 
urbes  novas  regiones  visendi  studio  captati  et  agrestis  otii 

inpatientes  in  priscam  tranquillitatem  vix  aegre  considebant. 
Accessit  hoc  tristius,  quod  squalentes  agros  aut  sponte  cultor 
deseruerat,  aut  inopia  adductus  fundos  divitioribus  obligarat 
seque  aere  alieno  (quamvis  spes  nulla  redemptionis)  vicmis 
obstrinxerat ;  deinde  possessor  iste  vi  aut  dolo  grassatus 
magis  magisque  instare  et  studio  lucri  inhians  colonos  hos 
praedia  coactos  vendere  agris  depulsare,  illos  servili  modo 
devinctos  omnibus  miseriis  adficere,  eiectum  denique  (nam 
civium  delectus  maius  in  liberis  discrimen,  spem  minorem 
emolument!  ob  omissam  culturam  ostendebat)  profugum,  in- 
opem,  egentem  ultro  exterininare  servosque  vili  pretio  mer- 
catus  per  ergastula  operasque  catenatas  rus  pulcherrimum 
Italiae  deformare.  Hinc  latior  pernicies  nostrique  numinis 
accessit  ignominia.  Servorum  enim  cum  nulla  laboribus  pro¬ 
pria  dignitas,  nulla  operis  peritia,  turn  maxime  Cereris  mys- 
teriis  et  arcanis  nostrae  artis  abhorrent ;  contra  de  pascuis,  si 
cui  ovium  pecudumve  copia,  minore  impensa  ac  sedulitate 
multo  maior  parabitur  fructus.  Itaque  torpentibus  aratris, 
agris  sua  progenie  nudatis,  nostroque  filiaeque  numine  des- 
pecto,  florem  ac  robur  Italicae  gentis  paucorum  divitum 
scelerata  cupiditas  et  incuria  Romani  senatus  magis  magisque 
per  annos  enervabant.” 

Jam  forsitan  aequabili  sermone  progressus,  ut  mos  est 
seniorum,  res  annalesque  Romanorum  a  principio  deus  evol- 
visset  (nam  Pana  primo  nutantem  sopor  mox  altus  obruebat) 
ni  subito  Ceres  alma  camporum  nutrix,  quam  venerabili  specie 
flavisque  insignem  crinibus  facile  agnovi,  caro  se  genitori 
verecunda  obtulisset,  ruptoque  sermone  “  Quousque  ”  inquit, 
“pater  carissime,  rebus  tarn  longa  oblivione  oppressis  modesti 
iuvenis  aures  obtundis  ?  ”  At  ille  voce  vultuque  filiae  supra 
modum  hilaratus  amplexusque  collum,  “Fateor,”  ait,  “  mea 
lux,  aliquando  me  senectutem  in  seniles  ineptias  disputa- 
tionesque  longius  repetitas  inducere ;  hoc  tamen  vix  merito 
iam  nobis  censebis  obiectum,  si  ipsa  initium  ac  rationem 
sermonis  respexeris.  Nonne  enim  Romanis  Britannisque 
iidem  casus,  eadem  optimatium  neglegentia  ?  Nonne  utrisque 
nudati  campi,  nimium  frequentes  urbes  eandem  morbi  gravi- 
tatem  prodiderunt  ?  ” 

Nec  plura  Saturnus,  cum  dea  excipiens :  “Cum  Pale,” 
inquit,  “  contubernali  nostra,  acrior  solito  nuper  rixa  est 
coorta  disputantibus  utra  nostrum  apud  Britannos  honorem 
sit  adepta  insigniorem,  dum  armenta  pecudesque  ilia,  cultus 
ego  segetum  vestris  iam  magis  agrestibus  prodesse  dictito. 
Quod  si  tu  nobis  beneficium  dederis,  ut  tantulae  causae  iudex 
praesideas,  pergratum  mihi  crede  utrique  feceris.” 

Ego  vero  alter  Paris  litesque  dearum  refugiens  insita 
quadam  verecundia  erubui,  subridentem  tamen  ut  aspexi 
Cererem  paullulum  erectus  non  sine  trepidatione  adloquor : 
“  Dis  imperantibus  quis  hominum  responsum  abnuet  ?  Vereor 
tamen  ne  facto  iudicio  utrique  displiceam  ;  utrique  enim,  ut 
opinor,  quod  deposcit  est  negandum.  Apud  nos  enim  res 
vehementissime  agitata  usque  adhuc  sine  exitu  haerebat :  qui 
enim  utilitate  praesentique  commodo  solent  omnia  metiri 
pascua  pastorumque  vitam  melius  nostrae  insulae  censent 
convenire,  maioresque  ex  gregibus  parari  divitias,  quod  natura 
operis  pauciorum  egeat  operarum  ;  praeterea  tantum  frumenti 
ex  coloniis  nostris  peregrinisque  gentibus  tarn  vili  pretio 
praestari,  ut  agricolae  plerumque  nostri,  quibus  non  ea  rerum 
abundantia  ut  damni  quicquam  aequo  animo  sustineat,  iniquas 
tempestates  messesque  exiguas  aegre  perpessi  rebusque  in 
discrimen  adductis  pascuis  libenter  segetes  commutaverint. 
His  vero  rebusa  liberi  commercii  fautoribus  facile  toleratis 
(quippe  qui  per  sententias  in  universum  repertas  reque  ipsa 
longius  abhorrentes  mirandum  sibi  solacium  invenerint)  acrius 
tandem  nonnulli  repugnabaut :  ‘  Scilicet  quaestui  magis  quam 
integritati  reipublicae  esse  consultum :  agrestes  proprium 
laborem  aspernatos  in  urbes  quotannis  fluxisse  crebriores : 
hinc  pro  robustis  degeneres,  corruptos  pro  integris  patriae 
reddi :  annonam  porro  civitati,  bello  si  forte  classis  defecisset, 
ipsam  statim  defecturam :  toti  denique  patriae  certissime 
cladem  ac  ruinam  insecuturam.  Immo  quae  istis  sola  ex- 
cusatio  superesset,  iam  esse  e  manibus  ereptam.  Quid  enim 
opus  pascuis,  nisi  suppeditarent  pabula  ?  At  iam  pascuis 
ultra  modum  auctis  ovium  pecorisque  incrementum  nullo 
modo  adaequari,  et  dum  magis  magisque  stipantur  urbes, 
rus  vacuum  squalere.  Se  patriae  quam  peregrinorum  magis 

studiosos  pristinam  ruris  incunditatem  desiderare,  portoriisque 
ultro  frumento  adventicio  impositis  (id  quod  isti  impium  sane 
atque  exitiosum  insectarentur)  vilitatem  annonae  paulisper 
paratos  esse  periclitari,  si  modo  agricolis  suis  antiquum  robur 
ac  res  olim  prosperas  de  integro  possent  instaurare.’ 

H  oc  tibi  igitur,  dea,  roganti  responsum ;  Pali  quidem 
per  Britannos  fuit  maior  honos,  quod  maior  ex  pecore  spes 
lucri  apparebat;  te  quidem,  sanitatis  ac  roboris  gentis  nostrae 
unicam  nutricem,  nimium  diu  dedecoratam  optimus  quisque 
civis  iam  rursus  optat  celebrare,  si  quis  virtuti  totius  populi 
non  utilitatem  singulorum  sibi  praeponendam  instituerit.” 

Hoc  meo  sermone  secundis  auribus  excepto  cum  renidebat 
vultus  Cereris,  turn  Saturnus  pater  interum  ingressus,  “  Illud” 
inquit,  “  quod  nuper  deflebas,  gravissimum  intentat  periculum, 
si  honestus  ille  agrorum  populus  in  urbanam  faecem  tanta 
celeritate  absorbetur.  Res  tamen  Romanas,  credo,  rursus 
proderit  intueri,  funestum  hoc  Lucani  £  Nos  urbs  una  capit  ’ 
recordari ;  nam  vos  non  una  quidem,  sed  plurimae  per  Britan- 
niam  urbes  quasi  in  Charybdim  robur  antiquum  gentis  exsor¬ 
bent  ac  devorant.  Nunc  enim  per  exitiosas  Volcani  artes 
viasque  ferratas  novamque  Pegasorum  speciem  facilis  ubique 
transitus,  et  parvo  pretio  omnes  inlecebrae  urbium  panduntur. 
Londinium  scilicet,  quo  semel  aspecto  ita  se  quondam  rusti- 
cus  iactabat  ut  strepitum  ac  frequentiam  viarum  perterritus 
refugeret,  iam  facile  ab  extrema  ruris  parte  intra  unius  diei 
spatium  pervectus,  ludis  oblectamentis  vitiis  urbanis  adsue- 
factus  incumbit,  unde  mox  molestiae  ac  tarditatis  agrestis 
vitae  taedium  insequitur.  Hue  praeterea  accedit  inusitata 
scholarum  doctrina  antiqua  respuentium,  nova  adfectantium, 
quae  animos  quondam  securos  atque  aptos  obtemperationi 
caeca  quadam  in  dominos  suspicione  et  malevolentia  nuper 
infecit.  Qui  enim  nihil  se  scire  confitentur  iis  plerumque 
qui  sciant  confidere  parati ;  quin  si  quis  aliquantula  de  libri 
doctrina  se  imbuerit,  extemplo  ad  adrogantiam  progressus  in 
dominos  contumax,  in  socios  insolens,  suorum  iurium  moles- 
tissimus  defensor,  alienorum  contemptor,  libertatis  dulce 
nomen  in  licentiam  usurpabit. 

At  gens  perversa  veraeque  modestiae  ignara  dum  sermone 

honestiores  detrectant,  obsequium  atque  officia  pietatis,  quae 
generosis  patres  sui  gaudebant  reddere,  iam  ut  servitutis 
indicium  aspernantur,  moribus  tamen  habituque  et  consue- 
tudine  vitae  imitando  adeo  consectatur,  ut  sane  intuenti  risus 
commoveat.  Huic  tamen  vitio  haud  scio  an  mulieres  magis 
deditae,  quas  omissa  veterum  simplicitate  ita  iactationis  amor 
praecipites  egerit,  ut  munditiis  agrestium  contemptis  ambitioso 
habitu  lenociniisque  vilibus  indutae  impudenter  ante  oculos 
amantium  incedant,  dum  stupet  bubulcus  visu  et  ipse  aliquid 
istius  elegantiae  sibi  censeat  adsumendum.  Inde  callidissi- 
mus  quisque  in  urbem  ruere;  maiorem  hinc  mercedem,  minus 
laboris  ostentari,  viam  ad  famam,  dignitatem,  otium  id  denique 
quod  sit  proprium  ingenuorum  facilem  patescere,  aut  vel 
turpiora  molienti  nova  fraudis  genera,  novas  praeberi  occasi- 
ones.  Quod  si  quis  agrestis  vitae  amoenitatem  et  sanitatem 
integram  verius  aestimaverit,  inludunt  ultro  puellae  et  verve- 
cem  glaebaeque  filium  per  ludibrium  appellant,  nullum  sibi 
cum  talibus  connubium  fore  dictitantes,  dum  tandem  quod 
non  lucri  cupioitas,  id  pudor  amorque  iuvenilis  et  nuptiarum 
sollicitudo  valeat  suadere.  Itaque  cum  tantum  dedecus  aratro 
inoleverit,  agris  excolendis  iam  stultissimus  quisque  dignus 
aestimatur ;  id  quod  coloni  omnes  iamdudum  indignantur, 
aegre  se  quemquam  reperire  qui  vel  manus  assidue  exerceat, 
nedum  qui  ingenio  possit  operi  prodesse.  Num  quid  igitur 
putandum  est  nostram  artem  apud  Britannos  profecturam, 
cum  omnem  quam  aetas  recentior  invenit  doctrinam  ratio- 
nemque  agrorum  culturae  aut  ita  sit  hebes  noster  ut  non 
intellegat,  aut  ita  pervicax  ut  prorsus  respuat.  Ut  tamen  ad 
initium  sermonis  instituti  revertar,  ex  nova  hac  scholarum 
disciplina  audacius  in  ardua  scientiarum  se  tollenti,  gravis- 
sima  haec  pestis  toti  iam  Britanniae  influxit.” 

*  Vix  ea  fatus  erat  senior,  subitoque  fragore 
Intonuit  Jaevum,’ 

et  speluncae  latere  quasi  fulmineo  ictu  repente  diffisso  ad- 
paruit  stupentibus  fulgidaque  luce  praestrictis  oculis  virgo 
Tritonia,  hastamque  minaci  manu  intentans,  “  Vos,”  inquit, 
“  numina  diuturno  situ  ac  squalore  obruta,  hodiernae  vitae 
morumque  quibus  iam  utuntur  homines  ignari,  me  solam 

novarum  scientiarum  antistitem,  me  verae  gloriae  unicique  ad 
sidera  itineris  inventricem,  me  adiutricem  humani  ingenii 
praecipuam,  quae  Prometheas  artes  adeo  provecta  superavi, 
ut  humanum  genus  superis  magis  per  communem  sapientiae 
amorem  adaequare  sim  conata  quam  per  fraudetn  certamen 
infinitum  renovare,  vos  inquam  cum  isto  homunculo  balbu- 
tientes  mea  incepta  meos  labores  ausi  increpare  et  conviciis 
insequii  foedissimis  ?  ” 

Nec  plura  Pallas,  cum  Saturnus  Ceresque  filia  provoluti 
genua  saevientis  deae  amplecti,  rabiem  sedare,  incensos 
animos  supplici  habitu  manibusque  adsiduis  demulcere,  donee 
tandem  quiescente  ira,  quasi  et  ipsa  aliquid  secum  recordata 
quod  precibus  agrestium  numinum  succurrebat,  porrexit 
manum  trepidantibus  clementem  initiumque  sermonis  tran- 
quilla  voce  iterum  repetebat  :  “  Nos  quidem  fateor  dum  in- 
ceptum  tarn  insigne  summa  opera  molimur,  nonnulla  quoad 
de  re  agresti  agebatur  inconsultius  fecisse.  Saepius  enim 
consors  ac  vicinus  noster  Triptolemus,*  qui  praecipue  agres¬ 
tium  disciplinae  incumbit,  hoc  acerbe  est  conquestus  quod 
eadem  fere  doctrinae  ratio  apud  rusticos  quae  in  urbibus 
usurpatur,  meque  dum  res  urbanas  specto,  agrestium  vix 
ullam  habuisse  rationem.  Agricolae  enim  atque  artifici  cum 
ingens  morum  ac  vitae  diversitas,  turn  in  discendo  longe  alia 
utrique  esse  adfectanda  ;  neque  enim  rusticos  paterna  morum 
consuetudine  deturbandos,  at  contra  magis  per  doctrinam 
ipsam  aptandos  habilioresque  operi  reddendos.  Hoc  autem 
quominus  iam  fieret  cum  ipsa  scholarum  instituta,  turn 
maxime  magistrorum  stultitiam  ac  pravitatem  obstare  dicti- 
tabat.  At  ipsius  verba,  quoad  memini,  repetenda.  “  Nonne 
enim  istum,’  inquit,  ‘ex  urbana  plebe  oriundum,  inter  urbium 
sordes  educatum  plerumque  videmus,  qui  ey^eip  iSiois  aliquot 
leviter  perstrictis,  deinde  rus  audax  aggressus  quasi  farraginem 
rerum  crudam  atque  inordinatam  in  agrestes  miseros  con- 
gestam  evomit  ?  Cui  vero  nullus  ruris  amor  germanus,  nulla 
cum  rusticis  societas,  nulla  diversorum  morum  patientia;  at 
contra  homo  ineptus,  quod  maxime  nefas,  suam  stultitiam 
alumnis  in  caput  transfusam  obicit,  tantumque  abest  ut  utile 
*  Both  deities  were  the  special  patrons  of  Athens. 

quicquam  ac  vitae  agresti  conveniens  doceat,  lit  conviciis 
ultro  atque  insolentia  audientibus  foedissimum  exemplar  prae- 
stiterit ;  quod  vix  mirum  si  secuti  puerorum  puellarumque 
animi,  ut  mos  est  tenerorum,  in  pravum  ocius  adducuntur.’ 

Equidem  vero  ita  Triptolemo  tam  vehementer  increpanti 
assentior,  ut  non  totam  apud  rusticos  disciplinae  rationem 
mutandam  esse  censeam,  neque  omne  exscindendum  nostrae 
scientiae  vestigium:  hoc  saltern  ‘unci  puer  monstrator  aratri’ 
recte  habet,  quod  suis  mysteriis  suisque  artibus,  quae  rus 
praecipue  spectent,  plus  apud  rusticos  operae  dandum  deposcit, 
si  forte  agricolae,  quanti  valeant  meliora  instrumenta  cultur- 
aeque  magis  perfecta  ratio  experti,  iam  tandem  obsoletam  illam 
maiorum  consuetudinem  non  dubitent  omittere  qua  usque 
adhuc  plerique  inhaerent,  omnesque  modos  laetificandi  ditan- 
dique  campos  acriter  exerceant,  cum  in  hoc  unoiam  nostrorum 
salutem  restare  constet.” 

Deinde  Saturnus,  qui  oculis  auribusque  simul  intentis 
sermonem  deae  excipiebat,  “  Praeclaram,”  inquit,  “  ut  videtur, 
viam  salutis  invenisti :  hoc  tamen  triste  confitendum,  in  res 
tam  angustas  colonos  iam  plerosque  decidisse,  ut  vix  quisquam 
instrumenta  machinasque  Triptolemicas  suis  impensis  possit 
comparare ;  nec  voluntatem  incepto  sed  potius  copias  deesse 
censeo.” 

At  indignata  Pallas,  “  id  ipsum,”  inquit,  “  pater,  atti- 
gisti,  quod  nobis  praecipue  movet  fastidium,  stultitiam  ac 
pervicaciam  agrestis  ingenii  vix  credendam :  hoc  equidem 
iampridem  suspicatus  ex  te  iam  pro  certo  habeo.  Quid  ? 
Artifices  ac  mercatores  nostros  cuiuslibet  generis  numquid  in 
suo  quemque  negotio  putandum  est  posse  proficere,  nisi  cum 
sociis  una  pro  omnium  salute  laborandum  esse  intellexerint, 
societatem  deinde  incohatam  omni  modo  firmaverint,  quo 
minore  impensa  opus  commune  festinetur  multoque  maiora 
praemia  accedant,  aut  si  forte  se  res  in  peius  inclinaverint, 
multo  facilius  incommoda  sint  perferenda  ?  Agricolas  tamen, 
quorum  vita  fortunae  vicibusque  caeli  maxime  est  obnoxia, 
solos  ex  omnibus  operam  alii  alium  conferre  et  laborum 
fructuumque  pariter  in  partem  venire  recusantes  aspicimus. 
Nonne  igitur  huic  insanae  stultitiae  summis  viribus  repugnan- 

dum,  cum  omni  quaestus  generi  hoc  tantum  sit  commune,  immo 
ipsi  rerum  naturae  insitum,  ‘  multos  esse  societate  tutiores.’ 
Maxime  praeterea  hoc  tempore  id  apud  Britannos  agitur  ut 
possessorum  numerus  augeatur,  modicisque  rebus  etiam  sua 
praebeatur  occasio;  quo  facto  coloni  sua  terra  suisque  praediis 
potiti  non  alienae  operae  inservire  cogentur,  at  contra  miram 
alacritatem  ac  studium  laboribus  credendum  est  accedere, 
immo  vel  illius  Saturnianae  vitae  fore  redintegrationem. 
Equidem  cum  hanc  omnem  rationem  laudo  vehementerque 
adprobo  (sic  enim  fortasse  egena  ilia  multitudo  ex  urbibus 
decedet,  quae  iam  vires  ipsas  ac  nervos  civitatis  ultro  depasci- 
tur)  turn  nihil  omnino  profuturum  censeo,  nisi  non  solum  in 
ipsis  laboribus,  sed  etiam,  quod  difficilius,  in  rebus  vendendis 
agricolarum  fuerit  societas.  Singuli  enim,  cum  tali  commercio 
nec  vacent  nec  recte  sciant  agere,  facilem  mercatoribus 
praedam  ostendunt.  Itur  in  negotium  ;  cum  callidis  ab  ignaro 
transigitur ;  nec  mirum  ideo  si  insidiis  urbani  sermonis  circum- 
ventus  iustoque  fraudatus  pretio  rusticus  iam  pauper  decedit. 
At  coniunctis  prim  urn  minor  transitus  impensa,  minor  cuique 
temporis  ac  laboris  sui  iactura  fiet;  deinde  maior  in  negotiando 
sagacitas,  maior  in  mercatoris  artes  erit  constantia :  quod  si 
praeterea  societatem  quandam  ac  mercatum  bonorum  suorum 
ipsi  constituerint,  frumentum,  poma,  mel,  lac,  caseum,  omnia 
denique  quae  suis  quisque  praediis  excoluerit,  ipsis  emptori- 
bus  nulla  mercatorum  ratione  habita  iusto  pretio  venditare 
poterunt. 

Orationi  Palladis,  ut  erat  modesta  spemque  nonnullam 
meliorum  temporum  visa  praebere,  vehementer  est  ab  omni¬ 
bus  acclamatum ;  et  ecce  Pan,  cui  plausus  ille  somum  ex- 
cusserat,  aspectu  iam  magis  hilari  ceteros  perlustrabat,  atque 
hue  illuc  conversus  sermonum  vices  avidus  deposcebat :  at 
mox  haec  insurgens  et  manu  porrecta, 

“  Mihi  iam,  pater  Saturne  Ceresque  filia,  ac  tu  dea 
maxima  nostrarum  latebrarum  infrequens  salutatrix,  ut  huius 
conloquii  ductori  paucis  iam  precor  additis  liceat  ad  exitum 
perducere.  Nam  nobis  eodem,  ut  videtur,  unde  exortus  est 
reversus  sermo,  atque  id  ipsum,  quod  primus  ego  conquerebar, 
reipsa  cuiusque  vestrum  spectat  oratio,  quamvis  alius  alio 

more  verbo  tenus  tractaverit.  Constat  enim  nullam  ob  aliam 
causam  Rus  iam  Britanniae  squalere  Vacuum,  nisi  quia,  ut 
antea  memorabam,  periit  sincerus  amor  ruris,  nostraeque  ad- 
mirabilis  operae  et  mysteriorum  iam  nulla  manet  observantia 
quae  per  montes  et  campos  saltusque  silvarumque  recessus 
Nox  et  Aurora,  pluviaeque  et  soles  almi  quotidie  celebrata 
instaurant,  quamvis  etiam  apud  vos  olim  alter  Maro*  vitamque 
dis  propiorem  et  miram  cum  rebus  divinis  societatem  veramque 
tranquillitatem  animi  non  alio  modo  adfectandam  augusto  ore 
cantaverit.  At  ego  mei  pontificis  non  immemor  haec  ipse 
repetam : — 

‘  Fortunatus  et  ille,  deos  qui  novit  agrestes 

1  Panaque,  Silvanumque  senem,  Nymphasque  sorores ; 

‘  Ilium  non  ” — 

at  iam  circumsilientem  totumque  Georgicon  parantem  decan- 
tare  corripuit  compressitque  Saturnus,  adridensque  haud 
inepte 

“  Claudite  iam  rivos,  pueri :  sat  prata  biberunt,” 
deinde  ad  me  conversus,  “tu,”  inquit,  “amice  de  nobis  optime 
merite,  si  qua  te  forte  inopiae  nostrae  misericordia  adfecerint, 
ad  socios  nihil  dubitantem  proferre  iubeo ;  neque  enim  nostri, 
ut  opinor,  neque  huius  diei  meminisse  poenitebit.  Vale  !  ” 
Hoc  tantum  locuto  adnuentes  ceteri  ex  conspectu  simul 
auferuntur. 


*  “Somehow  or  other,  that  intimacy  with  and  affection  for  nature  to 
which  Wordsworth  has  given  the  highest  expression  must  be  engendered 
in  the  mind  of  rural  youth.  In  this  way  only  will  the  countryman  come 
to  realise  the  beauty  of  the  life  around  him,  as  through  the  teaching  of 
Science  he  will  come  to  realise  the  truth.’’  From  a  paper  read  to  the 
British  Association  by  Sir  Horace  Plunkett,  1908. 


